钦定古今图书集成/明伦汇编/官常典/第070卷 > 河东王铉
## 钦定古今图书集成/明伦汇编/官常典/第070卷 > 河东王铉

按《南齐书》本传：“河东王铉，字宣引，太祖第十九子也。
隆昌元年，为骁骑将军，出为徐州刺史，迁中书令。高
宗诛诸王，以铉年少才弱，故不加害。建武元年，转为
散骑常侍、镇军将军，置兵佐。建武之世，高、武子孙忧
危，铉每朝见，常鞠躬俯偻，不敢平行直视。寻迁侍中，
卫将军，铉年稍长。四年，诛王晏，以谋立铉为名，免铉”
官，以王还第，禁不得与外交通。永泰元年，上疾暴甚，
遂害铉，时年十九，二子在孩抱，亦见杀。太祖诸王，铉
独无后，众窃冤之。乃使扬州刺史始安王遥光、临川
王子晋、竟陵王昭胄、太尉陈显达、尚书令徐孝嗣、右
仆射沈文季、尚书沈渊、沈约、王亮奏论铉，帝答不许。
再奏，乃从之。

按《南史》本传：“河东王铉，字宣引，高帝第十九子也。母
张氏，有宠于高帝。铉又最幼，尢所留心。高帝临崩，以
属武帝，武帝甚加意焉。为纳柳世隆女为妃。武帝与
群臣看新妇，流涕不自胜，豫章王嶷亦哽咽。及明帝
诛高帝诸子，以铉高帝所爱，亦以才弱年幼，故得全。
初，铉年三四岁，高帝尝昼卧缠发，铉上高帝腹上弄”
绳，高帝因以绳赐铉。及崩后，铉以宝函盛绳，岁时辄
开视，流涕呜咽。人才甚凡，而有此一至。及见害，闻收
至，欣然曰：“死生命也，终不敩建安。乞为奴而不得。”仰
药而卒。铉二子在孩抱，亦见杀。